በኦሮሚያ ክልል  ለድርቅ  የተጋለጡ ወገኖችን  ለመደገፍ  አንድ ቢሊዮን  ብር የሚጠጋ ገንዘብ ተመድቧል
-በኦሮሚያ ክልል  በተለየዩ  ዞኖች በኤል ኒኖ ምክንያት ለድርቅ የተጋለጡ ወገኖችን ለመደገፍ  997 ሚሊዮን 589 ሚሊዮን 130 ሺ ብር  ተመድቦ  ለተጎጂዎች  እርዳታ እየተከፋፈለ እንደሚገኝ  የኦሮሚያ ክልል አደጋ መከላከልና ዝግጁነት ኮሚሽን አስታወቀ ።የክልሉ ኮሚሽን ኮሚሽነር አቶ መኮንን ሌንጂሳ ለዋልታ እንደገለጹት  በኦሮሚያ ክልል  የምዕራብና ምስራቅ ሐረርጌ ፤ ምስራቅና ሰሜን ሸዋ ፤ የባሌናቦረና  አካባቢዎች  2 ነጥብ 9 ሚሊዮን ሰዎች በድርቁ ክፉኛ የተጎዱ በመሆኑ  የፌደራልና የክልል መንግሥት  በመደቡት በጀት የተለያዩ አስፈላጊ እርዳታዎች እየተከፋፋሉ ይገኛሉ ብለዋል ።የክልሉ መንግሥት  ድርቁን  በዘላቂነት ለሟቋቋም  749 ሚሊዮን  190ሺ 114 ብር  የመደበ መሆኑን  የጠቆሙት አቶ መኮንን የፌደራል መንግሥት እስካሁን 248 ሚሊዮን 398 ሺ ብር  በመመደቡ ለድርቁ ተጎጂዎች የእህል ፤ የጥራጥሬ ፤ የዘይትና የአልሚ ምግብ እርዳታ በተለያዩ የክልሉ ወረዳዎች እየተከፋፈለ ነው ።እንደ አቶ መኮንን ገለጻ  በክልሉ እስካሁን 2ነጥብ 9 ለሚደርሱ ለድርቁ ተጋላጮች 661 ሺ 517 ኩንታል እህል ፤ 54ሺ 046 ኩንታል ጥራጥሬ 15ሺ 690 ኩንታል ዘይትና 10 ሺ 461 ኩንታል አልሚ ምግብ  መከፋፈሉን  በ 5  ዙር መከፋፈሉን  ተናግረዋል ።በክልሉ  ለድርቅ ተጋላጮች  በነፍስ ወከፍ  15 ኪሎግራም እህል፤ 1ነጥብ 5 ኪሎግራም ጥራጥሬ ፤ 450 ግራም ዘይትና  4ነጥብ 5 ኪሎግራም አልሚ ምግብ  በእያንዳንዱ ዙር  እየተከፋፈለ መሆኑን የገለጹት አቶ መኮንን  በዚህ ሳምንት 6ኛው ዙር የምግብ እርዳታ እደላው  ተጀምሯል ብለዋል ።ከእርዳታው ድጋፍ ባሻገር ድርቁን ይበልጥ ለመከላከል ድርቅ ባልተከሰተባቸው  አካባቢዎች ዝናቡ በደረሱ ምርቶች ላይ ጉዳት እንዳያደርስ  የክልሉን  የልማት ሠራዊት  በመጠቀም   አዝመራው እየተሰበሰበ እንደሚገኝ  የገለጹት አቶ መኮንን ድርቁ በተከሰተባቸው ዞኖች መጠጥ ውሃ ፤ ለሚቀጥለው ምርት ጊዜ የዘር ዝግጅት፤ የከብቶችን መኖ ለማዘጋጀት ፤ በትምህርት ገበታ ለሚገኙና ለመስኖ ሥራ በጀት ተመድቦለት እንቅስቃሴ እየተደተገ መሆኑን አስረድተዋል ።በአጠቃላይ የኦሮሚያ ክልል የድርቁን  ተጽዕኖ  ለመቀነስ  ከሚሠሩ  የባለድርሻ አካላት ከሆኑት ከፌደራል መንግሥት ፤ ከክልሉ ግብርና ቢሮ ፤ የትምህርት ቢሮና አደጋ መከላከል ቢሮ እንዲሁም  የጤና ቢሮ ጋር  በመቀናጀትና በመናበብ  እስከ ወረዳ ድረስ ሥራዎችን በትኩረት እየሠራ መሆኑን  ዋልታ ኢንፎርሜሽን ማዕከል ዘግቧል ።